องค์การอนามัยโลก เลือก สสส.ไทย รับรางวัลเนลสันแมนเดลา ประจำปีนี้ เพิ่มปัจจัยสร้างสุขภาพที่ดีมาตลอด 20 ปี
ทพ.สุปรีดา อดุลยานนท์ ผู้จัดการกองทุนสนับสนุนการสร้างเสริมสุขภาพ (สสส.) เปิดเผยถึงความสำเร็จที่ สสส.ได้รับเลือกให้ได้รับรางวัลเนลสันแมนเดลา ขององค์การอนามัยโลก ที่พิจารณามอบแก่บุคคลหรือองค์กรที่สร้างผลงานสำคัญโดดเด่นด้านการสร้างเสริมสุขภาพ ประจำปี 2564 ซึ่งจะมีพิธีมอบกันในเดือนพฤษภาคม ระหว่างการประชุมสมัชชาอนามัยโลก ณ ประเทศสวิตเซอร์แลนด์ ว่า เหตุที่ สสส. ได้รางวัลนี้เพราะเป็นองค์กรกลางที่ช่วยลดปัจจัยเสี่ยงและเพิ่มปัจจัยสร้างสุขภาพที่ดีมาตลอด 20 ปีแห่งการดำเนินการ ด้วยการผลักดันกฎหมายที่เกี่ยวข้องและทำงานร่วมกับภาคีเครือค่าย จนมีเครือข่ายเข้าร่วมกว่า 20,000 ราย มีโครงการส่งเสริมสุขภาพกว่า 3,000 โครงการต่อปี ผลลัพท์สุขภาพที่เห็นได้ชัดคือ ช่วยลดอัตราดื่มเครื่องดื่มแอลกอฮอล์ จาก 32% ในปี 2547 ลดเหลือ 28% ในปี 2560 ลดอัตราสูบบุหรี่ จาก 32% ในปี 2534 เหลือ 19% ในปี 2560 และเพิ่มกิจกรรมทางกายที่เพียงพอ จาก 66% ในปี 2555 เพิ่มเป็น 74% ในปี 2562 รางวัลที่ได้นี้ถือเป็นเกียรติและความภูมิใจของคนไทย เป็นแรงให้ สสส.พัฒนางานก้าวต่อไปสู่ทศวรรษที่ 3 ในปีนี้ (ปี 2564) จะมุ่งพัฒนาสู่การเป็นองค์กรนวัตกรรมสร้างเสริมสุขภาพ โดยเปิดตัว 2 หน่วยงานภายใต้กำกับคือ ศูนย์กิจการสร้างสุข ทำหน้าที่ขยายผลองค์ความรู้ ข้อมูลวิชาการสู่ประชาชน ผ่านกิจกรรมและผลิตภัณฑ์สุขภาวะ (SOOK Enterprise) สถาบันการเรียนรู่การสร้างสุขภาพ (ThaiHealth Academy) พัฒนาศักยภาพภาพ ให้คำปรึกษาภาคเครือข่าย ยกระดับนักสร้างเสริมสุขภาพมืออาชีพ เน้นจัดการโรคไม่ติดต่อเรื้อรัง (NCDs) และการจัดการปัญหาฝุ่น PM 2.5 ด้วยการผลักดันกฎหมายอากาศสะอาด เป็นต้น